<classify> WAZIRI wa Mambo ya Ndani ya Nchi, Kangi Lugola amewafukuza takribani maofi sa 40 wa jeshi la kikosi cha Zimamoto na Uokoaji kwa kushindwa kujitambulisha kwa mujibu wa taratibu za jeshi hilo. Kangi amelazimika kuwafukuza maofisa hao wakati wa kumaliza kujitambulisha kwa kushindwa kulitambulisha kwa usahihi jeshi wanalolitumikia. Lugola akiwa mgeni rasmi wa kikao cha kikosi cha Zimamoto na Uokoaji, alisema kuwa maofisa wengi wa jeshi hilo bado wanafanya kazi kwa mazoea na wengine ni kama hawajitambui.Inasikitisha kuona ofisa mzima hawezi kujitambulisha kwa cheo na nafasi yake, mimi katika vyombo ambavyo navisimamia sina jeshi la zimamoto bali nina jeshi la Zimamoto na Uokoaji sasa anapotokea mtu akajitambulisha kuwa yupo jeshi la zimamoto nakuwa simuelewi..., ...Nataka kuwaeleza kuwa masuala ya kufanya kazi kimazoea yameishapitwa na wakati lazima tufanye kazi kwa ueledi na kwa kujitambua kwa kuendana na kasi ya serikali ya awamu ya tano, alisema.Hata hivyo, baada ya muda mfupi kupita, Lugola aliagiza waitwe maofisa hao kurudi katika ukumbi wa mkutano kwa sharti la kushiriki kama wageni waalikwa kwa kuwa jeshi walilolitaja wakati wa kujitambulisha halitambuliwi hapa nchini. Awali, Kamishna wa Jeshi la Zimamoto na Uokoaji, Thobias Andengenya alisema kuwa jeshi hilo linakabiliwa na changamoto mbalimbali. Alizitaja changamoto hizo kuwa ni pamoja na uhaba wa watumishi, ukosefu wa magari pamoja na kudaiwa ankra za maji ambayo huyatumia kutoa huduma licha ya kuwa jeshi hilo linatoa huduma bure kwa jamii.Akijibu hoja hizo, Lugola alisema kuwa serikali inaendelea na utaratibu wa kutoa vibari vya ajira huku akieleza kuwa kwa sasa serikali imetoa kiasi cha Sh bilioni 4.5 kwa ajili ya ununuzi wa magari ya zimamoto na Uokoaji pamoja na vifaa vingine. Kuhusu suala la kukatiwa maji Kangi alisema kuwa jambo hilo atalifanyia kazi na kuzungumza na wizara zinazohusika na iwapo itabainika kuwepo ubadhirifu wa matumizi ya maji na kusababisha kuwepo na madeni hatua zitachukuliwa.  <topic>: KITAIFA 